CELEX: 32021D1956
Language: bg
Date: 2021-11-10 00:00:00
Title: Решение за изпълнение (ЕС) 2021/1956 на Комисията от 10 ноември 2021 година относно създаването и организацията на Мрежата на Съюза за знания в областта на гражданската защита (нотифицирано под номер C(2021) 7939) (текст от значение за ЕИП)

11.11.2021   
               
               
                  BG
               
               
                  Официален вестник на Европейския съюз
               
               
                  L 399/1
               
            
         РЕШЕНИЕ ЗА ИЗПЪЛНЕНИЕ (ЕС) 2021/1956 НА КОМИСИЯТА
         от 10 ноември 2021 година
         относно създаването и организацията на Мрежата на Съюза за знания в областта на гражданската защита
         
            
               (нотифицирано под номер C(2021) 7939)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Решение № 1313/2013/ЕС на Европейския парламент и на Съвета от 17 декември 2013 г. относно Механизъм за гражданска защита на Съюза (1), и по-специално член 32, параграф 1, буква з) от него,
         като има предвид, че:
         
                     (1)
                  
                  
                     Механизмът за гражданска защита на Съюза („Механизмът на Съюза“), определен в Решение № 1313/2013/ЕС, има за цел да засили сътрудничеството между Съюза и държавите членки и улеснява координацията в областта на гражданската защита с цел подобряване на реагирането на Съюза при природни и причинени от човека бедствия.
                  
               
                     (2)
                  
                  
                     В съответствие с член 13 от Решение № 1313/2013/ЕС следва да бъде създадена Мрежа на Съюза за знания в областта на гражданската защита („Мрежа за знания“) с цел обобщаване, обработване и разпространяване на знания и информация, свързани с Механизма на Съюза, като в нея бъдат включени съответните участници от областта на гражданската защита и управлението на бедствия, центрове за високи постижения, университети и изследователи и като се следва подход, отчитащ множество рискове.
                  
               
                     (3)
                  
                  
                     В съответствие с член 13, параграф 1 от Решение № 1313/2013/ЕС Комисията, чрез Мрежата за знания, подпомага съгласуваността на процесите на планиране и вземане на решения, като улеснява непрекъснатият обмен на знания и информация във всички области на дейност в рамките на Механизма на Съюза. За да улесни постоянния обмен на знания и информация, Комисията, чрез Мрежата за знания, следва да изготви стратегически планове, които ще определят стратегическата ориентация на Мрежата за знания за следващите години.
                  
               
                     (4)
                  
                  
                     За да се създадат полезни взаимодействия с други съответни групи и мрежи, Мрежата за знания следва да работи в тясно сътрудничество с комитета, посочен в член 33, параграф 1 от Решение № 1313/2013/ЕС, както и с експертните групи на Комисията в областта на гражданската защита и управлението на бедствия, регистрирани в Регистъра на експертните групи към Комисията и други подобни органи. Мрежата за знания и Координационният център за реагиране при извънредни ситуации (ERCC) трябва да си сътрудничат тясно, за да се гарантира тяхното взаимно допълване и взаимна подкрепа в съответните им дейности.
                  
               
                     (5)
                  
                  
                     Мрежата за знания не следва да повтаря, а да използва резултатите от други инициативи на Комисията, свързани с обхвата на Мрежата.
                  
               
                     (6)
                  
                  
                     За да бъде създадена официално Мрежата за знания, е необходимо да се приемат правила, определящи организационната структура и функционирането на Мрежата за знания.
                  
               
                     (7)
                  
                  
                     Организационната структура на Мрежата за знания следва да се състои от консултативни органи и секретариат. Консултативните органи на Мрежата за знания са управителният съвет и работните групи към всеки стълб на Мрежата за знания.
                  
               
                     (8)
                  
                  
                     Управителният съвет следва да действа предимно като стратегически форум, като предоставя стратегическа ориентация на Комисията, и да има консултативни надзорни функции по отношение на Мрежата за знания.
                  
               
                     (9)
                  
                  
                     За да се осигури ефективна и ефикасна организация на дейността на Мрежата за знания, е необходимо да се създаде секретариат на Мрежата за знания. Секретариатът следва да бъде осигурен от Комисията с цел да управлява, администрира и координира Мрежата за знания. Основната функция на секретариата е да гарантира съгласуваност, полезни взаимодействия и безпрепятствен информационен поток в рамките на Мрежата за знания, както и да координира дейностите на Мрежата за знания в съответствие със стратегическото планиране.
                  
               
                     (10)
                  
                  
                     Мрежата за знания и нейните дейности следва да бъдат структурирани в два основни стълба, с които следва да бъде предоставена рамка за ключовите дейности на Мрежата за знания и да бъде насърчаван обменът на информация в мрежата в обхвата на двата стълба: стълб за изграждане на капацитет и стълб за наука. Целта на стълба за изграждане на капацитет следва да бъде обединяването, насърчаването и укрепването на инициативи за изграждане на капацитет, които са от значение за заинтересованите страни в областта на гражданската защита и управлението на бедствия, със специален акцент върху Механизма на Съюза. Целта на стълба за наука следва да бъде обединяването на представители на академичните среди, специалисти и лица, отговорни за вземането на решения, за мултидисциплинарно, многосекторно и трансгранично сътрудничество, с цел по-ефективно прилагане на научните знания в управлението на риска от бедствия, и по-специално в дейностите за превенция и готовност.
                  
               
                     (11)
                  
                  
                     Стълбът за изграждане на капацитет следва да бъде съсредоточен върху добре известни съществуващи програми и проекти, като например програмата за обучение и упражняване по Механизма на Съюза, обмена на експерти в областта на гражданската защита, партньорствата в рамките на Мрежата за знания и програмата за превенция и готовност по Механизма на Съюза. Тези програми следва да бъдат консолидирани чрез постепенен и непрекъснат процес и допълнени от други дейности за развитие на капацитета. Стълбът за наука следва да се гради на и да интегрира съществуващите научни структури и мрежи, подкрепящи Механизма на Съюза, по-специално Експертния център за управление на риска от бедствия, управляван от Съвместния изследователски център на Европейската комисия, както и съответните програми по „Хоризонт Европа“, с които се финансират научноизследователски и иновационни действия и свързаните с тях инициативи за изграждане на мрежи в областта на управлението на риска от бедствия.
                  
               
                     (12)
                  
                  
                     Правилата за разкриване на информация от членовете на Мрежата за знания следва бъдат в съответствие със задълженията за опазване на професионална тайна.
                  
               
                     (13)
                  
                  
                     За да се гарантира прозрачността на дейностите, извършвани от органите на Мрежата за знания, Комисията следва да публикува съответните документи от заседанията на онлайн платформата, посочена в член 13, параграф 1, буква г) от Решение № 1313/2013/ЕС.
                  
               
                     (14)
                  
                  
                     Личните данни следва да се обработват в съответствие с Регламент (ЕС) 2018/1725 на Европейския парламент и на Съвета (2).
                  
               
                     (15)
                  
                  
                     Мерките, предвидени в настоящото решение, са в съответствие със становището на комитета, посочен в член 33, параграф 1 от Решение № 1313/2013/ЕС,
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет
            С настоящото решение се определят организационната структура и функционирането на Мрежата за знания, като се създават управителен съвет, секретариат и работни групи към стълбовете, предвиждат се техният състав и задачите им и се уреждат правилата за тяхното функциониране.
         
         
            Член 2
            Мрежа на Съюза за знания в областта на гражданската защита
            Създава се Мрежа на Съюза за знания в областта на гражданската защита.
            Тя е насочена към постигане на целите и изпълнение на задачите, предвидени в член 13 от Решение № 1313/2013/ЕС.
         
         
            Член 3
            Състав на Мрежата за знания
            Организационната структура на Мрежата за знания се състои от следните консултативни органи:
            
                        а)
                     
                     
                        управителен съвет и
                     
                  
                        б)
                     
                     
                        работни групи към стълбовете.
                     
                  
         
            Член 4
            Управителен съвет
            Управителният съвет ще консултира Комисията относно управлението на Мрежата за знания, като гарантира, че общата цел на Мрежата за знания се изпълнява заедно с нейните основни цели, в съответствие с член 13 от Решение № 1313/2013/ЕС.
         
         
            Член 5
            Членове на управителния съвет
            
               1.   Управителният съвет се състои от представител на Комисията и представител на всяка от държавите членки. Комисията и държавите членки определят свои представител и заместник-представител в управителния съвет. Насърчава се балансираното участие на мъже и жени.
            
            
               2.   Членовете на управителния съвет, представляващи държавите членки, се считат за „членове от вида Г“ по смисъла на член 7, параграф 2, буква г) от Решение C(2016) 3301 final на Комисията от 30 май 2016 г. за установяване на хоризонтални правила относно създаването и функционирането на експертните групи на Комисията.
            
         
         
            Член 6
            Задачи на управителния съвет
            
               1.   Задачите на управителния съвет са по-специално:
               
                           (1)
                        
                        
                           предоставяне на консултации относно стратегическата ориентация на Мрежата за знания, определена от Комисията;
                        
                     
                           (2)
                        
                        
                           преглед, мониторинг и осигуряване на съответствието с процедурния правилник и политиките на Мрежата за знания за членство и управление;
                        
                     
                           (3)
                        
                        
                           одобряване на годишния доклад на Мрежата за знания;
                        
                     
                           (4)
                        
                        
                           докладване за дейността си на комитета, посочен в член 33, параграф 1 от Решение № 1313/2013/ЕС.
                        
                     
            
               2.   Комисията ще гарантира, че работата на управителния съвет се провежда в тясно сътрудничество с комитета, посочен в член 33, параграф 1 от Решение № 1313/2013/ЕС, както и с експертните групи на Комисията в областта на гражданската защита и управлението на бедствия, регистрирани в Регистъра на експертните групи към Комисията и други подобни органи.
            
         
         
            Член 7
            Функциониране на управителния съвет
            
               1.   Председател на управителния съвет е представител на Комисията, а съпредседател е представител на държавата членка, която е изпълнявала предходното ротационно председателство на Съвета на Европейския съюз към момента на заседанието. Представителят на Комисията, като се консултира със съпредседателя, свиква заседание най-малко веднъж годишно. Заседанията на управителния съвет се провеждат лично или дистанционно.
            
            
               2.   Председателят и съпредседателят, с подкрепата на секретариата, изготвят дневния ред и го разпространяват сред членовете на управителния съвет. Най-късно в началото на заседанието членовете на управителния съвет могат по собствена инициатива да предложат точки, които да бъдат включени в дневния ред. Дневният ред се приема от управителния съвет в началото на заседанието.
            
            
               3.   Управителният съвет приема свой процедурен правилник въз основа на стандартните процедурни правилници за експертните групи, приети от Комисията (3).
            
            
               4.   Управителният съвет приема с общо съгласие необвързващи препоръки и доклади. В случай че не бъде постигнато общо съгласие, необвързващите препоръки или докладите се подлагат на гласуване, като се изисква обикновено мнозинство от присъстващите членове.
               Необвързващите препоръки и доклади, приети от Комитета, са с подготвителен характер с цел подпомагане на работата на комитета, посочен в член 33, параграф 1 от Решение № 1313/2013/ЕС.
            
         
         
            Член 8
            Възстановяване на разходи, направени от членовете на управителния съвет
            
               1.   Членовете на управителния съвет не получават възнаграждение за своите услуги.
            
            
               2.   Разходите за пътуване и настаняване, направени от членовете на управителния съвет за участието им в заседанията на съвета, се възстановяват от Комисията в съответствие с действащите разпоредби (4).
            
            
               3.   Посочените в параграф 2 разходи се възстановяват в рамките на наличните бюджетни кредити, отпуснати съгласно годишната процедура за разпределение на ресурсите.
            
         
         
            Член 9
            Стълбове на Мрежата за знания
            
               1.   Стълбовете на Мрежата за знания са форумите, където дейностите се инициират, планират, разработват и изпълняват с общата цел да допринесат за постигането на целите на Мрежата за знания в съответствие с член 13, параграф 1 от Решение № 1313/2013/ЕС.
            
            
               2.   Целта на стълба за изграждане на капацитет е обединяването, насърчаването и укрепването на инициативи за изграждане на капацитет, които са от значение за заинтересованите страни в областта на гражданската защита и управлението на бедствия, със специален акцент върху Механизма на Съюза.
            
            
               3.   Целта на стълба за наука е обединяването на представители на академичните среди, специалисти и лица, отговорни за вземането на решения, за мултидисциплинарно, многосекторно и трансгранично сътрудничество, с цел по-ефективно прилагане на научните знания в управлението на риска от бедствия, и по-специално в дейностите за превенция и готовност.
            
         
         
            Член 10
            Членство и функциониране на работните групи към стълбовете
            
               1.   Работните групи към стълбовете се състоят от представител на Комисията, представител на всяка от държавите членки и на всяка от държавите, участващи в Механизма на Съюза.
            
            
               2.   Членовете на работните групи към стълбовете, представляващи държавите членки, се считат за „членове от вида Г“ по смисъла на член 7, параграф 2, буква г) от Решение C(2016) 3301 final на Комисията от 30 май 2016 г. за установяване на хоризонтални правила относно създаването и функционирането на експертните групи на Комисията.
               Членовете на работните групи към стълбовете, представляващи държавите, участващи в Механизма на Съюза, се считат за „членове от вида Д“ по смисъла на член 7, параграф 2, буква д) от Решение C(2016) 3301 final на Комисията от 30 май 2016 г. за установяване на хоризонтални правила относно създаването и функционирането на експертните групи на Комисията.
            
            
               3.   Председател на работните групи е представител на Комисията.
            
            
               4.   Функционирането на работните групи към стълбовете се определя от процедурния правилник на Мрежата за знания, приет от учредителния съвет в съответствие с член 7.
            
            
               5.   Работните групи към стълбовете не приемат препоръки или доклади.
            
         
         
            Член 11
            Задачи на работните групи към стълбовете
            
               1.   Работните групи към стълба за изграждане на капацитет и стълба за наука подпомагат работата на Мрежата за знания.
            
            
               2.   Задачите на работните групи към стълбовете са по-специално:
               
                           а)
                        
                        
                           оценка на нуждите на Механизма на Съюза, на държавите членки и на държавите, участващи в Механизма на Съюза, насочване на съответните инициативи „отдолу нагоре“ към Мрежата за знания и предлагане на дейности в рамките на стратегическата ориентация на Мрежата за знания;
                        
                     
                           б)
                        
                        
                           изпълнение и насърчаване на дейностите по стълбовете с подкрепата на секретариата и търсене на полезни взаимодействия между инициативите на двата стълба;
                        
                     
                           в)
                        
                        
                           докладване на учредителния съвет относно своите дейности.
                        
                     
            
               3.   Работните групи могат по своя собствена инициатива да създават подгрупи по конкретни теми въз основа на нуждите на своите членове и/или приоритети, основани на риска или на сценарии.
            
            
               4.   Работните групи осигуряват подходящи информационни потоци и координация между двата стълба и съответните им дейности.
            
         
         
            Член 12
            Възстановяване на разходи, направени от членовете на работните групи към стълбовете
            Член 8 се прилага за разходите за пътуване и настаняване, направени от членовете на работните групи към стълбовете.
         
         
            Член 13
            Наблюдатели
            
               1.   Държавите, участващи в Механизма на Съюза, имат статут на наблюдатели в учредителния съвет. Всяка от участващите държави определя свои представител и заместник-представител в управителния съвет като наблюдател. Насърчава се балансираното участие на мъже и жени.
            
            
               2.   Наблюдателите участват в обсъжданията и предоставят експертен опит. Те обаче нямат право на глас.
            
            
               3.   Наблюдателите се считат за „членове от вида Д“ по смисъла на член 7, параграф 2, буква д) от Решение C(2016) 3301 final на Комисията от 30 май 2016 г. за установяване на хоризонтални правила относно създаването и функционирането на експертните групи на Комисията.
            
         
         
            Член 14
            Секретариат
            
               1.   Секретариатът подпомага работата на органите на Мрежата за знания, за да се гарантира тяхната координация, съгласуваност и обмен на информация.
            
            
               2.   Секретариатът се осигурява от Комисията.
            
            
               3.   Задачите на секретариата са:
               
                           а)
                        
                        
                           подготвяне и гарантиране на изпълнението на стратегическите планове, както и на дейностите, приети в годишната или многогодишната работна програма на Механизма за гражданска защита на Съюза;
                        
                     
                           б)
                        
                        
                           управление, администриране и координиране на дейностите на Мрежата за знания;
                        
                     
                           в)
                        
                        
                           изготвяне на доклади относно дейностите на Мрежата за знания.
                        
                     
            
               4.   Секретариатът оказва съдействие, когато е необходимо, на заседанията на консултативните органи на Мрежата за знания.
            
         
         
            Член 15
            Поверителност
            Членовете на учредителния съвет, секретариата и работните групи към стълбовете спазват задълженията за опазване на професионалната тайна, предвидени в Договорите и в правилата за прилагането им, както и правилата на Комисията относно сигурността, свързани със защитата на класифицираната информация на Съюза, предвидени в приложението към Решение (ЕС, Евратом) 2015/444 на Комисията (5). Ако те не спазват тези задължения, Комисията предприема целесъобразни мерки.
         
         
            Член 16
            Прозрачност
            
               1.   Що се отнася до състава на Мрежата за знания, следните данни се публикуват в Регистъра на експертните групи към Комисията и други подобни органи, както и на онлайн платформата, която подпомага и улеснява изпълнението на различните задачи, посочени в член 13, параграф 1, буква г) от Решение № 1313/2013/ЕС:
               
                           а)
                        
                        
                           имената на държавите членки, представлявани от органите, които са членове на учредителния съвет и работните групи към стълбовете;
                        
                     
                           б)
                        
                        
                           имената на органите, представляващи държавите, участващи в Механизма на Съюза, в работните групи към стълбовете;
                        
                     
                           в)
                        
                        
                           имената на органите, представляващи държавите, участващи в Механизма на Съюза, на които е предоставен статут на наблюдател в управителния съвет.
                        
                     
            
               2.   Всички документи от заседанията на органите на Мрежата за знания, включително дневният ред, протоколите, представените от участниците материали, се предоставят в Регистъра на експертните групи към Комисията и се публикуват на същата онлайн платформа, посочена в член 13, параграф 1, буква г) от Решение № 1313/2013/ЕС. По-специално дневният ред и други свързани с работата документи се публикуват своевременно преди заседанието, а протоколите — своевременно след заседанието. Изключения от публикуването се предвиждат само в случаите, при които оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001. (6).
            
         
         
            Член 17
            Защита на личните данни
            Всяко обработване на лични данни за целите на настоящия процедурен правилник се извършва в съответствие с Регламент (ЕС) 2018/1725.
         
         
            Член 18
            Адресати
            Адресати на настоящото решение са държавите членки
         
         
            Съставено в Брюксел на 10 ноември 2021 година.
            
               
                  За Комисията
               
               Janez LENARČIČ
               
                  Член на Комисията
               
            
         
         
            (1)  ОВ L 347, 20.12.2013 г., стр. 924.
         
            (2)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).
         
            (3)  Приложение 3 към Решение на Комисията C(2016) 3301 final от 30 май 2016 г. за установяване на хоризонтални правила относно създаването и функционирането на експертни групи на Комисията.
         
            (4)  Решение C(2007) 5858 на Комисията от 5 декември 2007 г.„Правила за възстановяването на разходи, направени от лица извън Комисията, поканени за участие в заседания в качеството им на експерти“.
         
            (5)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на ЕС (ОВ L 72, 17.3.2015 г., стр. 53).
         
            (6)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43).